Når det internationale melodigrandprix i København er overstået senere på ugen, river man alle forbedringerne, der er brugt millioner af kroner på, ned igen, fordi det ifølge EU er konkurrenceforvridende, når man forbedrer B&W Hallerne med offentlige midler.

Liberal Alliance kritiserer praksissen og kalder det spild af skattekroner.

- Det er også lidt molboagtigt at indrette hele Refshaleøen til store musikevents, og dagen efter starter man på at rive det ned igen. Jeg synes, det er en meget underlig måde at bruge skattepenge på, siger Lars Berg Dueholm, der er gruppeformand for Liberal Alliance på Københavns Rådhus, til Kulturen på News.

Arrangørerne kan godt se, at det virker ”fjollet”, men der er regler og love, der skal overholdes, og det er politikerne og juristerne, der har været med at afgøre, hvor sangkonkurrencen skal afholdes.

- Der er nogle konkurrenceregler, som selvfølgelig skal overholdes. Der er i øvrigt også rigtig mange regler, når man bygger sådan en venue, netop brandveje, siger kommunikationsansvarlig Emil Spangenberg for Host City.

At man ikke lægger melodigrandprix et sted, hvor ændringerne ville permanente, og pengene ikke ryger ned i et sort hul, vækker undren.

- Vi betragter ikke dette som penge ned i et sort hul overhovedet, siger Emil Spangenberg, der dog sagtens kan forstå, at det virker underligt.

- Jeg kan sagtens se, at folk kan anlægge den betragtning, at det virker fjollet, men vi skal overholde de gældende regler, forklarer han.